סטיבן הדלי

סטיבן ג'ון הדלי (באנגלית: Stephen John Hadley; נולד ב-13 בפברואר 1947) איש ממשל אמריקאי לשעבר שכיהן כיועץ לביטחון לאומי ה-21 של ארצות הברית, תחת ממשלו של נשיא ארצות הברית לשעבר ג'ורג' ווקר בוש בשנים 2005–2009. נחשב לאחד ממעצבי מדיניות החוץ הבולטים בתקופת ממשל בוש הבן.

חייו
הדלי נולד וגדל באוהיו. בנם של סוזן (לבית בנטלי), עקרת בית, ורוברט וו. האדלי ג'וניור, מהנדס חשמל. בשנים 1966–1972 השלים הדלי תואר ראשון באוניברסיטת קורנל בממשל ותואר שני במשפטים מטעם אוניברסיטת ייל. במהלך הלימודים עבר הדלי קורס קציני מילואים ועם סיומם והתגייס לצי ארצות הברית. הדלי שירת כקצין במודיעין הצי, הוצב בפנטגון כקצין הערכות מודיעין. לאחר שחרורו בשנת 1975 בדרגת לוטננט עבד בעבור המועצה לביטחון לאומי. בהמשך עבד בעבור הוועדה שחקרה את פרשת איראן-קונטראס. במהלך נשיאותו של ג'ורג' הרברט ווקר בוש עבד הדלי כעוזר שר ההגנה. בשנים 1993–2001 עבד במגזר הפרטי כיועץ אסטרטגי וכשותף בכיר בפירמת עורכי דין. הדלי שימש כיועץ בכיר למדיניות חוץ של המושל ג'ורג' ווקר בוש במהלך המירוץ לנשיאות. לאחר שבוש זכה בבחירות מונה הדלי לסגן היועץ לביטחון לאומי, תחת קונדוליזה רייס. עם תחילת כהונתו השנייה של בוש כנשיא, בינואר 2005 מונה הדלי ליועץ לביטחון לאומי ה-21 של ארצות הברית וכיהן בתפקיד עד לינואר 2009.

לקריאה נוספת 
 יעקב כץ, קוד אריזונה, מודיעין: כנרת זמורה-דביר, 2020.

קישורים חיצוניים

 .

הערות שוליים

היועצים לביטחון לאומי של ארצות הברית
נשיאות ג'ורג' ווקר בוש
קצינים וחוגרים בצי ארצות הברית
בוגרי אוניברסיטת קורנל
אמריקאים שנולדו ב-1947